Woede oor TV-aanbieder wat leeu jag in SADié foto wat Bachman op Facebook en Twitter gelaai het, het ‘n herrie op sosiale netwerke veroorsaak. Bachman het ŉ foto van haarself op die sosiale netwerke Facebook en Twitter geplaas nadat sy ŉ leeumannetjie doodgeskiet het. Maroela Media verneem die jag het op ŉ plaas buite Zeerust in Noordwes plaasgevind. Die foto het tot woede onder gebruikers van sosiale netwerke gelei. Elan Burman, ŉ inwoner van Kaapstad, het kort hierna ŉ petisie begin op die webtuiste www.change.org. Die petisie is onder meer gerig aan die departement van binnelandse sake en die minister van omgewingsake en eis dat Bachman verban word om Suid-Afrika weer te besoek. Richard Robinson van Maryland in die VSA, een van die ondertekenaars van die petisie, skryf: “Jy, dame, is wat fout is met die wêreld. Vat sonder enige gevolge. Skiet, moor, verbruik, vernietig. Jy het nie ŉ leeu doodgemaak nie, jy het agter ŉ masjien gestaan en ŉ klein sneller getrek, jou patetiese, hartseer verskoning van ŉ mens.” Bachman het na die geweldige reaksie op haar foto haar Facebook- en Twitter-profiele gesluit. Bachman is bekend as ŉ ywerige jagter. Op haar webtuiste is daar onder meer foto’s van haar met ŉ krokodil, ŉ sebra, ŉ beer en ŉ takbok wat sy gejag het.